Hof sê oor borgtog ná bakkie in padblokkade inploegFoto: Verskaf deur die JMPD. Albert Pretorius (42), die man wat verdink word dat hy onder die invloed van alkohol bestuur en twee Johannesburgse metropolisiebeamptes by ŉ padblokkade doodgery het, se uitspraak in sy borgtogaansoek is Vrydag gelewer. Die twee beamptes, Winnie Mokgolo (35) en Sophie Ngoasheng (45), is verlede Maandagaand dood toe Pretorius na bewering met sy Toyota Hilux-dubbelkajuitbakkie in Witkoppenweg in ŉ groep beamptes, sowel as ŉ BMW, ŉ Hyundai en ŉ Porsche wat deur die beamptes afgetrek is, ingeploeg het. Talle mense is beseer. Pretorius is sedert die voorval in aanhouding en het Donderdag sy borgtogaansoek by die Alexandra-streekhof ingedien. Die verrigtinge is na vandag uitgestel om die staat ŉ kans te gun om nog bewyse te lewer. Dit sluit in die sigbaarheid van die JMPD op die noodlottige aand en bewyse dat die beskuldigde oor die wettige alkoholperk bestuur het tydens die voorval. “In vandag se verrigtinge het die landdros bevind dat die bewyse wat by die hof ingedien is, aandui dat ŉ spoedbeperking voor die padblokkade sigbaar was. Die pad was reguit en daar was genoegsame sigbaarheid vir die beskuldigde om die beamptes te sien. Die landdros het ook prima facie-bewyse in ag geneem oor die beskuldigde se alkoholperk, wat glo byna ses keer oor die wettige perk was,” het Luyanda Longwe, woordvoerder van die stad se kantoor vir openbare veiligheid, Vrydag gesê. Longwe het gesê die beskuldigde se prokureur het in die aansoek aangevoer Pretorius het medikasie gebruik wat kon bydra tot die beweerde hoë alkoholvlak in sy sisteem, asook dat dit voordelig sal wees vir die oorvol gevangenisgeriewe as hy nie in aanhouding bly tot sy verhoor nie. Pretorius se borgtogaansoek is deur die landdros van die hand gewys. Pretorius bly in aanhouding tot hy weer op 29 Maart in die hof moet verskyn. Foto: Verskaf deur die JMPD.